Waray-Waray News: PGMA pinannginano an mga lugar ha Mindanao nga nadestruso han bagyo
Butuan City (23 November) -- Gintikangan yana nga aga ni Pangulo Gloria Macapagal-Arroyo an iya pannginano han mga lugar nga nadestruso han bagyo "Lando" ha Iligan City, syahan nga lugar nga iya ginhaw-asan kun diin nagdumara gihapon hiya hin usa nga miting ha mga opisyal han nasyunal ngan lokal nga disaster coordinating agencies ngan naghiruhimangraw bahin hin rescue ngan relief program ha mga lugar nga na-igo hin kalamidad.
An Pangulo, nga inabot hadton Miyerkules han gab-i tikang ha Singapore kun diin hiya tinambong han ika-13 nga Association of Southeast Asian Nations (ASEAN) leaders summit, en diniretso tikang ha Ninoy Aquino International Airport (NAIA) ngadto ha Philippine Air Force (PAF) headquarters ha Villamor Air Base agud sumakay han eroplano para ha Davao City kun diin hiya nagpabilin han gab-i.
Tikang ha Davao City, diniretso an Pangulo ngadto ha Surigao City para pannginanuon an destruso nga naidurot han bagyo.
An mga babaha ngan landslides nga nahimugso tungod han bagyo in nakamatay hin 10 ka tawo ha Visayas ngan Mindanao, sigun han National Disaster Coordinating Council (NDCC).
Didto ha Iligan City, 3,500 nga mga pamilya nga na-apektaran han kalamidad en ha pagkayana temporaryo nga naninimalay ha pira nga mga evacuation centers.
Lima ka tawo an nahisumat nga namatay dida hin landslide ha Placer, Surigao del Norte, samtang duha pa nga iba an namatay dida gihapon hin landslide ha Barangay Cagniog, Surigao City.
Samtang binaya hi "Lando" ha nasud, usa na naman nga bagyo, ginngaranan kan "Mina" (international codename: Mitag) in tipakadto ha rehiyon han Bicol. Ginbabana-bana hi "Mina" nga makaka-igo hin tuna buwas (Friday).
Nagdeklarar an Iligan City local government hin usa nga state of calamity dida han syudad, an lugar nga grabe nga na-igo ni "Lando." An lawas hin 13-anyos nga babayihay en natad-an hadton Miyerkules, kundi upat nga mga tawo en nawawara pa. (PIA-Eastern Samar) [top]
war_Latn war_Latn war_Latn war_Latn war_Latn war_Latn war_Latn war_Latn war_Latn